**HUMANIZAM I RENESANSA U HRVATSKOJ**

**SADRŽAJ**

Uvod ....................................................................................................................... 3

1. Počeci hrvatskog humanizma .......................................................................... 4 1.1. Najznačajniji predstavnici hrvatskog humanizma .................................... 4 1.2. Budimski krug humanista ......................................................................... 5 1.3. Dalmatinski humanisti .............................................................................. 5
2. Hrvatska renesansna književnost ..................................................................... 6 2.1. Djelatnost Hrvata u razdoblju renesanse .................................................. 7 2.2. Hrvatska renesansna umjetnost ................................................................ 7
3. Likovne umjetnosti u 16. stoljeću ................................................................... 8 3.1. Slikarstvo ................................................................................................. 8 3.2. Graditeljstvo i kiparstvo........................................................................... 9

Zaključak ............................................................................................................... 10

Literatura ............................................................................................................... 11

**UVOD**

Italija je kolijevka humanizma i renesanse. Vidjeli smo da se u njoj pred kraj srednjeg vijeka razvio čitav niz država i državica. Čovjek je u srednjem vijeku bio član obitelji, ceha, staleža i crkve. Bio je ovisan o drugim ljudima. S dolaskom novih vremena u čovjeku se budi svijest. Sada on vrijednost pronalazi u samom sebi. Najznačajnija pojava preporoda je upravo taj individualizam. Posrednici između stare i nove književnosti bili su humanisti, kojima su bili prethodnici veliki pisci Dante Alighieri, Francesco Petrarca i Giovanni Boccaccio. Značajna je crta renesansnih ljudi njihov razvijen smisao za ljepotu. Među prvim narodima koji su osjetili utjecaj talijanskog preporoda bili su Hrvati na istočnoj obali Jadrana.

1. **POČECI HRVATSKOG HUMANIZMA**

Primorski su se krajevi od početka 15. st. nalazili pod mletačkom vlašću, dok se sjeverna Hrvatska od 12. st. do Mohačkog poraza 1526. nalazi u državnoj zajednici s Ugarskom, a 1527. skupa s jednim dijelom Ugarske potpada pod vlast Habsburga. Humanisti iz primorskih krajeva odlaze na studije u Italiju i druge europske zemlje i tako jačaju kulturne veze sa središtima europskog humanizma. Humanisti iz sjeverne Hrvatske djeluju u Budimu. Jedino je Dubrovnik sačuvao neovisnost sve do Napoleona, i ondje se razvijala književnost na hrvatskom i latinskom sve do 19. st.[[1]](#footnote-2) Na prijelazu iz 14. u 15. st. Hrvatsku je zahvatila kriza državnih i društvenih srednjovjekovnih struktura. U svijetu su se događale velike promjene. Stvaralo je se novo plemstvo i jačalo je građanstvo.[[2]](#footnote-3) Hrvatska književnost srednjeg vijeka bila je vjerski obojana pučka književnost, pisana po samostanima, a pristupačna svim pismenim slojevima ljudi. Ta se slika pred kraj 15. st. mijenja i sve više jača značenje gradova i gradske kulture. Latinski i talijanski jezici su jezici učenosti, više uprave i politike, dok je hrvatski ne samo jezik kmetova i gradskog puka već i porodični jezik gospodskih domova, a potom i jezik pjesništva.[[3]](#footnote-4)

* 1. **Najznačajniji predstavnici hrvatskog humanizma**

Petar Pavao Vergerije Stariji je Istranin, rođen 1370. a umro 1444. godine. On je bio na Sigismundovu dvoru u Budimu. U Italiji je stekao ugled povijesnim djelom o Aleksandru Velikom. Istovremeno djeluje humanist svjetskog glasa, Dubrovčanin Ivan Stojković (1395.-1443.). Školovan je u Padovi i Parizu, 1430. otvorio je koncil u Baselu, vodio polemiku s husitima, a od 1435. do 1437. bio je u Carigradu na pregovorima s carom Ivanom Paleologom i patrijarhom Ivanom II. radi sjedinjenja Istočne i Rimske crkve. Sudjeluje pri izboru protupape Feliksa V., koji ga je imenovao kardinalom. Neka njegova djela su: *Rasprava o Crkvi*, *O pričesti pod obje prilike*, *O koncilima*.[[4]](#footnote-5)

* 1. **Budimski krug humanista**

Središnje ličnosti korvinskog kruga u Budimu bili su Ivan Vitez od Sredne i njegov nećak Ivan Česmički, obojica hrvatskog podrijetla i obojica školovana u Italiji. Ivan Vitez rodio se 1405. Studirao je u Beču, Padovi i Bologni. Bio je notar na dvoru kralja Sigismunda u Budimu. Na dvoru je upoznao i Ivana Hunyadija (1409.-1456.). Vitez je bio povezan sa poljskim humanistima. Bio je čuven kao humanist koji proučava svemir. U Budimu je utemeljio knjižnicu, a u Požunu prvu visoku školu na slovačkom i ugarskom tlu. „Ivan Česmički je bio slavni humanist, pjesnik i slavenski ban.“[[5]](#footnote-6) U svojim je pjesmama progovorio o čovjeku, njegovoj osobnoj sudbini, usponima, zanosima, slabostima i padovima. Njega Talijani smatraju svojim jer se školovao u Italiji, Mađari svojim jer je postao ugarski feudalni velikaš i bio najistaknutiji humanist u korvinskom krugu, a Hrvati svojim jer je bio hrvatskog podrijetla. On pripada mađarskoj, hrvatskoj i talijanskoj književnosti, dakle univerzalnoj europskoj književnosti.[[6]](#footnote-7) Tematika njegovih djela je široka: ljubav, prijateljske razmirice, književne rasprave, naivnost hodočasnika i lakomost svih onih, kojih se na njihov račun žele obogatiti. Nikola (Kotoranin) Modruški bio je biskup. Boravio je na dvoru Matije Korvina u Budimu. Posjedovao je raskošnu biblioteku, a neka njegova djela su: *O utjehi, O gotskim ratovima, O poniznosti, O sreći smrtnika...[[7]](#footnote-8)*

* 1. **Dalmatinski humanisti**

U gradovima uz obalu širilo se humanističko obrazovanje u mnogim školama gdje se poučavala gramatika, retorika, logika, artimetika, geometrija, astronomija, muzika. U 14. i 15. st. humanizam se naglo širio. Posebno se cijenilo znanje latinskog jezika. Najveći ugled i položaj imao je Dubrovnik. U Šibeniku je u to doba djelovao kao kanonik i vikar šibenske biskupije Juraj Šišgorić. Rođen je 1420., a umro je 1509. Posebno se zalagao za čistoću latinskog jezika i njegovu upotrebu. Imao je svoj krug onodobnih humanista, a bio je u vezi i sa splitskim humanistima, posebice s Markom Marulićem. Godine 1477. izdao je zbirku pjesama *Tri knjige elegija i lirskih pjesama*, koja je ujedno i prva hrvatska inkunabula.[[8]](#footnote-9)

1. **HRVATSKA RENESANSNA KNJIŽEVNOST**

Kraj srednjovjekovne književnosti obično se veže uz prestanak rada glagoljačke tiskare u Senju 1508. god. Humanistička gibanja i renesansna književnost jasan su znak pripadnosti nacionalne kulture zapadnom kulturnom krugu. Za razliku od hrvatskog sjevera, gradovi na obali su primali talijanske utjecaje. S vremenom se stvorilo nekoliko krugova: splitski (Marko Marulić, Toma Niger), dubrovački (Šiško Menčetić, Džore Držić, Mavro Vetranović), hvarski (Hanibal Lucić, Petar Hektorović, Mikša Pelegrinović), zadarski (Petar Zoranić, Brne Krnarutić). Početak književnosti u 16. st. u znaku je književnog djela Marka Marulića. Rođen je 1450. a umro je 1524. Marulić je otac hrvatske književnosti. Pisao je na hrvatskom, latinskom i talijanskom jeziku. Latinskim se dijelom opusa svrstavao u red prvih europskih humanista. Najznačajnije mu je djelo *Judita*. U europskoj književnosti petrarkizam je označio početak renesanse. U Hrvatskoj počinje već u drugoj polovici 15. st. Petrarkin je utjecaj najpristupniji u stihovima Šiška Menčetića (1457.-1527.). Pjesništvo Džore Držića je smirenije i sjetnije, pod utjecajem je usmene poezije. Slično je pisao i Marin Držić (1508.-1567.). Drugom naraštaju hrvatskih petrarkista pripadaju Hanibal Lucić (1485.-1553.) i Dinko Ranjina (1536.-1607.). Tematika je sada osim ljubavne i svjetovna i duhovna. Tu se ističe Mavro Vetranović (1482.-1576.). Hrvatska renesansna književnost može se pronaći i u velikom primjerima poezije-poslanice, epitafi, pohvalnice, posvete; te u satiričkom i humorističkom pjesnišvu-posebno u maskeratama.[[9]](#footnote-10) Tu se ističe *Jeđupka* Mikše Pelegrinovića (1500.-1562.). Složeniji književni oblici se pojavljuju u drugoj polovici 15. st. i razvijaju se tijekom 16. st. Tu spada Marulićeva *Davidijada*. Dugotrajan niz povijesne epike u hrvatskoj književnosti započeo je Brne Krnarutić *Vazetjem Sigeta grada* (1584.). Proza kao književna vrsta je veoma rijetka. Petar Zoranić napisao je 1536. *Planine*; Hanibal Lucić *Ribanje i ribarsko prigovaranje*. Središnja osoba renesansne drame je Marin Držić (*Novela od Stanca, Dundo Maroje, Skup, Grižula, Hekuba*). U hrvatskoj su književnosti već u drugoj polovici 16. st. vidljiva maniristička strujanja. Ona su prijelaz prema baroku koji će u potpunosti obilježiti sljedeće stoljeće.[[10]](#footnote-11)

* 1. **Djelatnost Hrvata u razdoblju renesanse**

Pojavom tiska 1455. knjiga postaje osnovni prenositelj kulturnog razvoja Europe, najsigurniji populizator i prijenosnik ideja i znanja. U 1483. god., kad je iz tiskana prva knjiga na hrvatskom jeziku, glagoljski misal „po zakonu rimskog dvora“, Zapad ima stotinjak tiskara u 10 različitih zemalja. Dubrovački dominikanci su počeli sa otvaranjem knjižnica još u 13. st. Najveći dio književnog fonda potječe iz Italije i Francuske. Knjižnice u Zagrebu, Splitu i Trogiru bitan razvoj doživljavaju u razdoblju humanizma i prosvjetiteljstva, iako su djelovale još od ranog srednjeg vijeka. Mnogi obrazovani Hrvati u 15. st. prikupljaju i umnožavaju literaturu. Najznačajniji je bio Ivan Stojković. Privatne zbirke Ivana Viteza od Sredne, Nikole Modruškoga, Matije Vlačića i Franje Petrića krase danas vitrine knjižnica u Ostrogonu i Rimu. Najveća privatna zbirka u Hrvatskoj je vjerojatno ona biskupa Kružića, sa 600 svezaka.[[11]](#footnote-12)

* 1. **Hrvatska renesansna umjetnost**

Renesansa se kao stilska kategorija likovnih umjetnosti u Hrvatskoj pojavljuje od sredine 15. st., mnogo prije nego li u većini europskih zemalja, osim Italije. Taj novi stil se prvo javlja u Dubrovniku, kao jedinom slobodnom gradu-državi. U njemu je vladao kozmopolitanski ambijent te je to urodilo programiranjem skulpturalnog ukrasa Kneževa dvora. Ta je građevina stradala pri eksplozijama 1435. i 1463., te su na rekonstrukciji radili majstori iz južne Italije, Toskane, ali i domaći klesari. Gradovi u Dalmaciji su bili pod vlašću Venecije, te se renesansa nije pojavila u njima cjelovito. „Od početka 15. st. na gradilištu katedrale u Šibeniku osobitom je simbiozom gotike i renesanse progovorio Juraj Matijev, zvan Dalmatinac. Proširio je djelovanje prema Splitu i Zadru, pa Dubrovniku, ali i Anconi na susjednoj strani Jadrana.“[[12]](#footnote-13) Poznati slikari su: Juraj Čulinović, Julije Klović, Andrija Medulić. Juraj Julije Klović „Croata“ stekao je svjetsku slavu na polju minijaturnog slikarstva. Školovao se u Veneciji i Rimu. Dobivao je epitete *mali Michelangelo, princ minijaturista.[[13]](#footnote-14)*

1. **LIKOVNE UMJETNOSTI U 16. STOLJEĆU**

Početak 16. st. u znaku je prodora Osmanlija na naše krajeve. Svi ti sukobi i teška gospodarska situacija utjecali su na stagnaciju u likovnoj umjetnosti. Ona se nije jednako osjetila na svim prostorima. U onim dijelovima zemlje koji su postali susjedi s Osmanlijama nije bilo prave umjetnosi, osim nešto malo fortifikacijske arhitekture. U Dubrovniku to nije bio slučaj. Tada su nastala neka od najljepših ostvarenja slikara i graditelja, kao što su djela Nikole Božidarevića i Mihe Hamzića preko Divone Paskoja Miličevića do serije ljetnikovaca dubrovačke vlastele. Dalmatinski gradovi su dobili nove prstenove zidina, ali se i grade i obnavljaju crkve u renesansnom duhu. U ovom je st. Hrvatska dala europskoj umjetnosti nekoliko velikih umjetnika, tzv. *Schiavona*, kao što su Andrija Meldola, Julije Klović. Možda je razlog njihovog uspjeha bio u tome što su osjetili da svoju egzistenciju mogu ostvariti tek izvan granica domovine.[[14]](#footnote-15)

* 1. **Slikarstvo**

U Dubrovniku djeluju trojica poznatih slikara: Nikola Božidarević (1460.-1517./1518.), Miho Hamzić (?-1518.) i Vicko Lovrin (kraj 15. i početak 16. st.). To su i zadnji veliki dubrovački slikari. Nikola Božidarević se školovao u Veneciji, te je izradio niz renesansnih slika s osobnim akcentom u tipologiji likova i ornamentici. Mihovil Hamzić otvara radionicu u Dubrovniku. Napravio je kompoziciju *Krštenja Kristovog* u Kneževu dvoru. Surađuje s mletačkim slikarom Petrom Ivanovim. Treći dubrovački slikar tog vremena je Vicko Dobričević. On nastavlja očevu radionicu. U njegovim radovima se osjećaju utjecaji venecijnaskog slikarstva. Aktivnost „dalmatinske slikarske škole“ u Dalmaciji se gasi na prijelazu stoljeća. Zadnje utjecaje iz tog vremena možemo naći u djelima zadarskog slikara Petra Jordanića. U tijeku 16. st. importira se velik broj radova mletačkih slikara, od kojih je najkvalitetniji portret skradinsko-trogirskog biskupa Tome Nigera.[[15]](#footnote-16)

* 1. **Graditeljstvo i kiparstvo**

Zbog sve veće osmanlijske opasnosti diljem Hrvatske i Dalmacije se razvija obrambeno graditeljstvo. U Dalmaciji su to kopnena vrata u Zadru iz 1543. i tvrđava sv. Nikole ispred Šibenika iz 1547. Stil mletačkog kasnorenesansnog graditeljstva prisutan je i u zgradi za gradsku stražu (1562.) i loži (1565.) na glavnom trgu u Zadru. Na sjeveru Hrvatske podižu se, proširuju i obnavljaju mnoge fortifikacije. Najzanimljiviji primjer je karlovačka utvrda. Odjeci talijanskog fortifikacijskog graditeljstva osjećaju se u kaptolskoj tvrđi zagrebačke katedrale (1512.-1520.), u sisačkom kaštelu, te varaždinskom burgu. Plemićka obitelj Ratkaj pregrađuje kompleks Velikog Tabora. Diljem obale, podizanje utvrda prati i izgradnja plemićkih ljetnikovaca. Svojom arhitekturom, odnosom prema prirodi i unutrašnjom opremom svjedoče o prodoru humanističkih ideja u naše krajeve. Od sakralnih objekata iz 16. st. izdvajaju se dvije crkve u Dubrovniku: crkva sv. Spasa i crkva Navještenja. Od obitelji lokalnih klesara i graditelja izdvajaju se radovi bračke porodice Bokarić.[[16]](#footnote-17) Drvene oltare s kipovima i korska sjedišta za crkve na obali rade Mlečani ali i lokalni umjetnici. U Dubrovniku je važan reljef dva anđela s Kristovim medaljonom iz 1521., te ukrašena zvona dubrovačkih crkava slavnog ljevača topova Ivana Krstitelja Rabljanina. Najvažnija ličnost dalmatinskog kiparstva na kraju st. bio je Bračanin Nikola Lazanić. U kiparstvu sjeverne Hrvatske zanimljivi su epitafi poznatih povijesnih ličnosti, koje su odigrale važnu ulogu od kraja 15. do kraja 16. st.[[17]](#footnote-18)

**ZAKLJUČAK**

Hrvatska je među prvim europskim državama primala nove utjecaje zbog neposredne blizine Italije. Međutim, humanizam i renesansa se nisu podjednako osjećali u svim krajevima zemlje. Najjači je utjecaj bio upravo uz obalu. Došlo je do velikih promjena u književnosti, graditeljstvu, slikarstvu. Zbog velikog broja književnika, književnost se razvijala u novim smjerovima, ali i uz vlastitu nadogradnju. Počinje se sa tiskanjem knjiga, a najviše njih je tiskano u Veneciji. Svećenici skupljaju knjige i otvaraju knjižnice. Izgrađuju se veličanstvene crkve, dvorci, ljetnikovci. To je bilo razdoblje prijelaza iz srednjeg, „mračnog“ doba u novije i sretnije razdoblje života onodobnih ljudi.

**LITERATURA**

<http://www.wikipedia.org>., *Hrvatski latinizam*, (27.12.2011.).

kombol, Mihovil - prosperov novak , slobodan, *Hrvatska književnost do narodnog preporoda*, Školska knjiga, Zagreb, 1996.

Pelc, Milan, *Renesansa*, Naklada Ljevak, Zagreb, 2007.

Skupina Autora, *Čitanka za II. razred gimnazije*, Školska naklada, Mostar, 2001.

Skupina autora, *Povijest Hrvata, I.*, Školska knjiga, Zagreb, 2003.

Skupina autora, *Povijest Hrvata, II.*, Školska knjiga, Zagreb, 2005.

[www.maturski.org](http://www.maturski.org/)

1. <http://www.wikipedia.org>., *Hrvatski latinizam*, (27.12.2011.). [↑](#footnote-ref-2)
2. Skupina autora, *Povijest Hrvata, I.*, Školska knjiga, Zagreb, 2003., str. 449. [↑](#footnote-ref-3)
3. Mihovil kombol - slobodan prosperov novak, *Hrvatska književnost do narodnog preporoda*, Školska knjiga, Zagreb, 1996., str. 53-58. [↑](#footnote-ref-4)
4. Skupina autora, *Povijest Hrvata, I.*, str. 450. [↑](#footnote-ref-5)
5. Skupina autora, *Povijest Hrvata, I.*, str. 451. [↑](#footnote-ref-6)
6. <http://www.wikipedia.org>., *Hrvatski latinizam*, (27.12.2011.). [↑](#footnote-ref-7)
7. Skupina autora, *Povijest Hrvata, I.*, str. 457. [↑](#footnote-ref-8)
8. <http://www.wikipedia.org>., *Hrvatski latinizam*, (28.12.2011.). [↑](#footnote-ref-9)
9. Skupina Autora, *Čitanka za II. razred gimnazije*, Školska naklada, Mostar, 2001., str. 80. [↑](#footnote-ref-10)
10. Skupina autora, *Povijest Hrvata, I.*, str. 470, 473. [↑](#footnote-ref-11)
11. Skupina autora, *Povijest Hrvata, I.*, str. 474, 476. [↑](#footnote-ref-12)
12. Skupina autora, *Povijest Hrvata, I.*, str. 486. [↑](#footnote-ref-13)
13. Skupina autora, *Povijest Hrvata, II.*, Školska knjiga, Zagreb, 2005., str. 90. [↑](#footnote-ref-14)
14. Skupina autora, *Povijest Hrvata, II.*, str. 85. [↑](#footnote-ref-15)
15. Skupina autora, *Povijest Hrvata, II.*, str. 86. [↑](#footnote-ref-16)
16. Milan Pelc, *Renesansa*, Naklada Ljevak, Zagreb, 2007., str. 136. [↑](#footnote-ref-17)
17. Skupina autora, *Povijest Hrvata, II.*, str. 87, 89. [↑](#footnote-ref-18)